ΑΝΑΚΟIΝΩΣΗ ΤΗΣ ΕΠΙΤΡΟΠHΣ ΠΡΟΣ ΤΟ ΣΥΜΒΟYΛΙΟ Σχετικά με την έναρξη διαβουλεύσεων με τη Γουινέα-Μπισσάου σε εφαρμογή του άρθρου 96 της συμφωνίας Κοτονού

Στις προεδρικές και βουλευτικές εκλογές του 1999/2000 στη Γουινέα-Μπισσάου υπερίσχυσε ο Πρόεδρος Kumba Yala και το κόμμα του κέρδισε τις περισσότερες έδρες στη Βουλή. Την τελευταία τριετία, η πολιτική ζωή σημαδεύτηκε από μεγάλη κυβερνητική αστάθεια. Η κατάσταση επιδεινώθηκε κατά τη διάρκεια του τελευταίου έτους. απόδειξη, η μη-δημοσίευση του νέου συντάγματος, η διάλυση της βουλής, οι διαμάχες μεταξύ της εκτελεστικής και δικαστικής εξουσίας καθώς και οι συνεχείς αναβολές των βουλευτικών εκλογών. Στο πλαίσιο αυτό έγινε το πραξικόπημα της 14ης Σεπτεμβρίου 2003. Η Ευρωπαϊκή Ένωση δημοσίευσε δήλωση στην οποία υπενθύμιζε την αντίθεσή της στην αντισυνταγματική κατάληψη της εξουσίας και λάμβανε υπό σημείωση την εξαγγελία της στρατιωτικής επιτροπής ότι προτίθεται να εξασφαλίσει την ταχεία επάνοδο στη συνταγματική τάξη και στη διακυβέρνηση της χώρας από τους πολιτικούς.

Ύστερα από την παραίτηση του Προέδρου Kumba Yala στις 17 Σεπτεμβρίου 2003, συστάθηκαν μεταβατικά όργανα, κατόπιν ευρείας διαδικασίας διαβούλευσης. Ένας μεταβατικός χάρτης που υπεγράφη στις 28 Σεπτεμβρίου 2003 από την «στρατιωτική επιτροπή για την αποκατάσταση της συνταγματικής και δημοκρατικής τάξης», την πλειονότητα των πολιτικών κομμάτων και των οργανώσεων της κοινωνίας των πολιτών, προβλέπει βουλευτικές εκλογές εντός έξι μηνών και προεδρικές εκλογές εντός ενός έτους ύστερα από τις βουλευτικές. Ο υπηρεσιακός Πρόεδρος της Δημοκρατίας και η στρατιωτική επιτροπή θα ασκήσουν τα καθήκοντά τους κατά τη διάρκεια αυτών των δεκαοκτώ μηνών. Διορίστηκε πρωθυπουργός και συστάθηκε μεταβατική κυβέρνηση, αποτελούμενη εξ ολοκλήρου από πολιτικές προσωπικότητες. Το Συμβούλιο Μετάβασης, που ασκεί σήμερα τη νομοθετική εξουσία, αποτελείται από μέλη της στρατιωτικής επιτροπής και από άλλους που έχουν συνυπογράψει το χάρτη. Το εν λόγω Συμβούλιο πρέπει να διαλυθεί κατά την ανάληψη των καθηκόντων των νεοεκλεγέντων βουλευτών. Δεν έχει ακόμη ληφθεί απόφαση σχετικά με την ακριβή ημερομηνία προκήρυξης των βουλευτικών εκλογών που αναμένεται να πραγματοποιηθούν πριν από τα τέλη Μαρτίου 2004.

Το άρθρο 9(2) της συμφωνίας εταιρικής σχέσης ΑΚΕ-ΕΚ που υπεγράφη στο Κοτονού στις 23 Ιουνίου 2000, που συνυπέγραψε και η Γουινέα-Μπισσάου, ορίζει τα απαραίτητα στοιχεία στα οποία βασίζεται η εταιρική σχέση. Ο σεβασμός των δημοκρατικών αρχών και του κράτους δικαίου εμπνέουν τις εσωτερικές και διεθνείς πολιτικές και συνιστούν τα ουσιαστικά τους στοιχεία. Όσον αφορά το άρθρο αυτό και τις συνθήκες υπό τις οποίες επήλθε η πολιτική αλλαγή στη Γουινέα-Μπισσάου, η Επιτροπή κρίνει απαραίτητο να διεξαγάγει διάλογο με τις νέες αρχές της χώρας με στόχο να διευκρινιστούν τα ακόλουθα σημεία που θα αποτελέσουν αντικείμενο διαβουλεύσεων, σύμφωνα με τα άρθρα 9 και 96 της συμφωνίας Κοτονού:

(1) Η διοργάνωση και η διεξαγωγή βουλευτικών εκλογών, ιδίως όσον αφορά το χρονοδιάγραμμα και τους όρους συμμετοχής στις εκλογές.

(2) Η πρόοδος όσον αφορά το πρόγραμμα εκτάκτου ανάγκης που προβλέπεται στο μεταβατικό χάρτη με στόχο την επανέναρξη των χρηματοοικονομικών δραστηριοτήτων στη χώρα και ιδίως η πρόοδος ως προς την εξυγίανση των δημοσιονομικών.

(3) Η διαδικασία όσον αφορά την επιστροφή στην ανεξαρτησία και στη δικαιοσύνη και οι δεσμεύσεις για την επιστροφή των ένοπλων δυνάμεων υπό τον έλεγχο των πολιτικών ύστερα από την αποκατάσταση της συνταγματικής τάξης.

Ο διάλογος αυτός θα επιτρέψει στις αρχές της Γουινέας-Μπισσάου να προσδιορίσουν τις θέσεις τους όσον αφορά τα προαναφερόμενα σημεία και στην Επιτροπή να διαπιστώσει σε ποιο βαθμό θα μπορούσε, βάσει του διαλόγου αυτού, να στηρίξει τις προσπάθειες που έχει καταβάλει η χώρα για το σεβασμό των αρχών του άρθρου 9(2) της συμφωνίας του Κοτονού.

Για τους λόγους αυτούς, η Επιτροπή προτείνει στο Συμβούλιο να καλέσει τη Δημοκρατία της Γουινέας-Μπισσάου σε διαβουλεύσεις, σε εφαρμογή των άρθρων 9 και 96 της συμφωνίας του Κοτονού, σύμφωνα με το συνημμένο σχέδιο επιστολής.

Η Επιτροπή προτείνει να συνεχιστούν, κατά τη διάρκεια της περιόδου των διαβουλεύσεων, οι τρέχουσες δραστηριότητες συνεργασίας στο πλαίσιο του 6ου, 7ου, 8ου και 9ου ΕΤΑ, εφόσον τηρούνται οι υπό εκτέλεση ειδικοί όροι των συμβάσεων χρηματοδότησης.

ΠΑΡΑΡΤΗΜΑ

Βρυξέλλες,

Η Α.Ε. κ. Antonio Artur Sanha

Πρωθυπουργός της Δημοκρατίας της Γουινέας - Μπισσάου

Μπισσάου

Γουινέα-Μπισσάου

ΣΧΕΔΙΟ

Κύριε πρωθυπουργέ,

Στη δήλωσή της της 18ης Σεπτεμβρίου 2003, με την οποία η Ευρωπαϊκή Ένωση καταδίκαζε το πραξικόπημα στη Γουινέα-Μπισσάου, υπενθύμιζε την αντίθεσή της στην αντισυνταγματική κατάληψη της εξουσίας.

Σε αυτή της τη δήλωση η Ευρωπαϊκή Ένωση λάμβανε υπό σημείωση την εξαγγελία της στρατιωτικής επιτροπής ότι προτίθεται να εξασφαλίσει την ταχεία επάνοδο στη συνταγματική τάξη και στη διακυβέρνηση της χώρας από τους πολιτικούς.

Σύμφωνα με το άρθρο 96 της συμφωνίας του Κοτονού, έχουμε την τιμή, εξ ονόματος της Κοινότητας και των κρατών-μελών της ΕΕ να καλέσουμε τη χώρα σας σε διαβουλεύσεις με στόχο, όπως προβλέπει η συμφωνία, την σε βάθος εξέταση της κατάστασης και, ενδεχομένως, την αποκατάστασή της. Η Ευρωπαική Ενωση από την πλευρά της προσέρχεται στις διαβουλεύσεις αυτές με διάθεση διαλόγου.

Οι διαβουλεύσεις αυτές αναμένεται να επιτρέψουν στη Γουινέα-Μπισσάου να καθορίσει το πρόγραμμα μετάβασης της κυβέρνησης και ιδιαίτερα τα στοιχεία τα σχετικά με την προκήρυξη βουλευτικών εκλογών, την εξυγίανση των δημοσιονομικών, τη διαδικασία επιστροφής στην ανεξαρτησία και στη δικαιοσύνη και στην αποκατάσταση του ελέγχου των στρατιωτικών δυνάμεων από τους πολιτικούς. Προτείνουμε οι διαβουλεύσεις αυτές να πραγματοποιηθούν σύντομα, σε ημερομηνία που θα συμφωνηθεί ύστερα από κοινή συμφωνία, στο κτίριο του Συμβουλίου της Ευρωπαϊκής Ένωσης.

Παρακαλώ δεχθείτε, κύριε Πρωθυπουργέ, τη διαβεβαίωση της βαθύτατης εκτίμησής μας.

Για το Συμβούλιο

Για την Επιτροπή

Αντίγραφα:

- Πρόεδρος της επιτροπής των πρέσβεων ΑΚΕ,

- Γενικός Γραμματέας των χωρών ΑΚΕ.